**Proces - verbal**

**al ședinței extraordinare a Consiliului Județean Vrancea**

**din data de 11 iulie 2023**

În data de 11iulie 2023, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința extraordinară a Consiliului Județean Vrancea, convocată prin Dispoziția nr. 596 din 7 iulie 2023

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Cătălin Toma, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat dupa ședință, și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 32 de aleși județeni din care - 31 de consilieri județeni din 32 de consilieri județeni în funcție, plus președintele consiliului județean. Absent a fost domnul consilier Ghețu Cătălin.

Președintele consiliului județean a menționat că au fost îndeplinite toate procedurile impuse de Codul Administrativ, proiectele de hotărâri înscrise pe ordinea de zi fiind însoțite de rapoatele compartimentului de specialitate și de avizele comisiei de specialitate, care au fost transmise prin posta electronică.

În conformitate cu prevederile legale, președintele Consiliului Județean Vrancea a dat cuvântul secretarului general al județului pentru a supune spre aprobare procesul-verbal al ședinței ordinare din 3 iulie 2023.

**Fiind supus votului, procesul-verbal a fost adoptat în unanimitate (**32 voturi ”*pentru*”).

**Președintele Consiliului Județean Vrancea, domnul Cătălin Toma,**  a precizat că motivul convocării ședinței extraordinare l-a constituit aprobarea Ghidului Solicitantului - Condiții Specifice de accesare a fondurilor din Programul Operațional Asistență Tehnică 2014 – 2020 destinate pregătirii proiectelor de infrastructură în domeniile mobilitate urbană, regenerare urbană, infrastructură rutieră de interes județean, inclusiv variantele ocolitoare și/sau drumuri de legătură, centre de agrement/baze turistice (tabere școlare) și infrastructură și servicii publice de turism, inclusiv obiective de patrimoniu cu potenţial turistic și intenția Consiliului Județean Vrancea de a participa pentru solicitarea la finanțare a două obiective.

**S-a trecut la prezentarea proiectelor de hotărâri înscrise pe ordinea de zi a ședinței:**

1.“Aprobarea Memoriului justificativ al impactului asupra dezvoltării economice la nivelul judeţului Vrancea al proiectului “Modernizare infrastructură rutieră de drum județean 205L dintre localitățile Negrileşti – Soveja – DN2L ”

2. „Aprobarea Memoriului justificativ al impactului asupra dezvoltării economice la nivelul judeţului Vrancea al proiectului “Modernizare infrastructură rutieră de drum județean 205P dintre localitățile Ivăncești – Făurei, Precistanu – Balta Raței Mircești și DJ 204D – Mândrești – DN 23”

**Fiind supusă votului plenului consiliului județean, ordinea de zi a fost aprobată în unanimitate (32 de voturi ”pentru”).**

S-a reamintit consilierilor județeni că, în situația în care se află în conflict de interese, aceștia au obligaţia să nu participe la adoptarea proiectelor de hotărâri în cauză și să anunţe acest fapt la începutul şedinţei pentru a se consemna în procesul-verbal.

**Ulterior, s-a trecut la dezbaterea proiectelor de hotărâri.**

**La punctul 1** proiectul privind „Aprobarea Memoriului justificativ al impactului asupra dezvoltării economice la nivelul judeţului Vrancea al proiectului “Modernizare infrastructură rutieră de drum județean 205L dintre localitățile Negrileşti – Soveja – DN2L ”

**Domnul consilier județean Lepădatu Mihăiță** a precizat faptul că știe că drumul este de balast și a întrebat de ce a ajuns starea acestuia să fie necorespunzătoare.

**Președintele Consiliului Județean Vrancea, domnul Cătălin Toma,** a rugat aparatul de specialitate al Direcției tehnice și investiții să răspundă detaliat domnului consilier. Totodată, a precizat că în prezent mașinile firmei care lucrează la reabilitarea drumului național creează o presiune asupra drumului județean, care nu este asfaltat. Se intenționează refacerea și modernizarea drumului, în sensul asfaltării acestuia.

**Fiind supus votului, proiectul de hotărâre a fost adoptat în unanimitate (**32 voturi ”*pentru*”) .

**La punctul 2** proiectul privind „Aprobarea Memoriului justificativ al impactului asupra dezvoltării economice la nivelul judeţului Vrancea al proiectului “Modernizare infrastructură rutieră de drum județean 205P dintre localitățile Ivăncești – Făurei, Precistanu – Balta Raței Mircești și DJ 204D – Mândrești – DN 23 ”

**Domnul consilier județean Lepădatu Mihăiță** a întrebat dacă mai sunt proiecte care trebuie depuse,în condițiile în care termenul final pentru depunerea solicitărilor este 12 iulie 2023, și, de asemenea, care este valoare totală estimată a proiectelor depuse.

**Președintele Consiliului Județean Vrancea, domnul Cătălin Toma,** a răspunscă valoarea primului proiect este de 65 milioane de lei, iar a celui de-al doilea de 127 milioane de lei.

**Fiind supus votului, proiectul de hotărâre a fost adoptat în unanimitate (**32 voturi ”*pentru*”).

Epuizându-se punctele înscrise pe ordinea de zi, președintele consiliului județean a declarat închise lucrările ședinței extraordinare a Consiliului Județean Vrancea din 11 iulie 2023.

 **Președintele**

**Consiliului Județean Vrancea**

**Cătălin TOMA**

 **Secretar general al județului**

 **Raluca Dan**